T L A Č O V Á S P R Á V A

**Slávna rocková skupina Queens of the Stone Age vystúpi prvýkrát na Slovensku v júli na Pohode**

 **Americká kapela Queens of the Stone Age je ďalším veľkým medzinárodným menom v line-upe Pohoda festivalu 2024. Na konte majú 9 nominácií na ceny Grammy, pričom 2 z nich v kategórii Najlepší rockový album a Najlepšia rocková pesnička získali len nedávno za ich album In Times New Roman… Novinku dnes ráno oznámil Michal Kaščák v živom vysielaní Rádia\_FM.**
Queens of the Stone Age vznikli v roku 1996, keď sa rozpadla kapela Kyuss, v ktorej pôsobil spevák Josh Homme. V kapele od jej vzniku pôsobili rešpektovaní muzikanti ako napríklad Dave Grohl z Nirvany a Foo Fighters, spevák Mark Lenegan alebo bubeník Joey Castillo.

Vydali 8 štúdiových albumov, ktoré im zabezpečili množstvo nominácií a víťazstiev na rôzne prestížne ceny v kategóriách ako Najlepšia rocková kapela, Najlepšia rocková pesnička alebo Najlepšie rockové vystúpenie. Pesničky ako No One Knows, Go With Flow, Little Sister alebo The Lost Art Of Keeping A Secret patria už k overenej klasike.

Ich gitarové riffy a hlas speváka Josha Hommea patria k tomu najlepšiemu, čo sa za ostatné dekády na rockovej scéne zrodilo. Koncert Queens of the Stone Age bude na Pohode patriť určite k tým vystúpeniam, ktoré si návštevníci a návštevníčky užijú v plnej paráde.

***"O Queens of The Stone Age sa snažíme dlhé roky, som rád, že sa to podarilo práve teraz, sú v skvelej forme. QOTSA patria k najobľúbenejším rockovým kapelám v našom tíme, ja považujem ich No One Knows za jednu z najlepších rockových pesničiek všetkých čias. Teším sa na príval energie z ich koncertu počas sobotňajšej noci na hlavnom pódiu," dodáva ku kapele Michal Kaščák z Pohody.***
Aktuálne má Pohoda pre ročník 2024 zverejnených už pätnásť mien: Queens of the Stone Age, James Blake, Pendulum (live), Black Pumas, Morcheeba, Jockstrap, The Armed, DEADLETTER, Aquaserge, Pražský výběr, Para, Le Payaco, Berlin Manson, Katarzia a Fvck\_Kvlt.

Organizátori zároveň oznámili, že v oznamovaní nových mien budú pokračovať počas najbližších dní.

**Festival Pohoda je opäť nominovaný na najprestížnejšie európske festivalové ceny European Festival Awards v kategórii Najlepší stredne veľký festival (Best Medium-Sized Festival). Organizátori spustili hlasovanie a Pohodu môžete svojím hlasom podporiť do 30. novembra na tomto linku:** [**https://de.surveymonkey.com/r/PublicVote2023**](https://de.surveymonkey.com/r/PublicVote2023)

**Pohoda bola zároveň zaradená do zoznamu top 10 svetových nezávislých festivalov podľa prestížneho magazínu hudobných profesionálov a profesionálok IQ.**
-
**PressKit – Queens of the Stone Age:**https://drive.google.com/drive/u/1/folders/1tc6xZIk7R9pbcr6-3dxophPHVCyFzPGq
**PressKit – Pohoda 2023:**https://drive.google.com/drive/folders/10pjNr9XUxpo6CWM4t-3lygdhYJ7SrbGp
**Facebook udalosť Pohoda 2024:**<https://www.facebook.com/events/1340933456779655>

**Pohoda 2023 Official Aftermovie:**<https://www.youtube.com/watch?v=_6hUgzJD3QE>

 -

Kontakt pre médiá:

**Jozef Hámorský**

PR & Media

Tel.: +421 944 089 277

jozo@pohodafestival.sk

<http://www.pohodafestival.sk>